Hari.
Oniaroa,
Jesus vaꞌora niꞌaha adani judeus kaijaꞌari vajariꞌdariki:
—Oathi-ra avanaababakhiahi;
kodipohi kaꞌoa avihihi.
Avarigaki bana ada Deus kaꞌoa hina.
Kaꞌoa hina avarigaha;
ni-ijaꞌari kapavakarivahaki fori avihijanaki.
Vagathaniꞌihi ida Jesus athi:
—Abraão kahanodi avijavaronisiagaki arihiki hari.
Ovari kapavakarivahariki ada.
Ovari fori arihiki hari jaboni.
Ni-nahina haria kapavakariꞌiaki vakadihonai abono gathaki arihija kaimoni.
Ni-aogaki ida kadavarani nahina hini vara haria iniꞌavini hiki:
ni-ijaꞌari kapavakarivahaki fori arihijanarihi — Jesu-ra vaniꞌaꞌaha.
Jesus vaꞌora niꞌaha:
—Kaꞌoa hiki hida varani aꞌonira onavaꞌisohivini hiki.
Honai abono kapavakarivahakia ni-bikaabokaki ida abono-ra saarivini kidikaꞌdaꞌdi saꞌa kabodinia.
Jahari kahojaia kahojaihi ida ijaꞌari,
ni-bikaabokaki ida abononi saarivini Jahari saꞌa kabodinia.
Kaꞌdaꞌdi kidihonai abono gathaki-ra pavakari nihavini-ra nofiha;
pavakari binihaha.
Ni-hojahahaꞌoadahaki ada honai abono gathaki kidikaꞌdaꞌdi gorana.
Kaꞌdaꞌdi kaisai hiriha ada honai abono kapavakarivahaki.
Kaꞌdaꞌdi ni-pavakari binihaki ada kidisai.
Hojahahaꞌoadahaki ada kidiabiꞌi gorana.
Deus kaisai ho.
Jahari saꞌa kabodinia aꞌonira oakavaꞌijoahi;
ni-avagathajanaki fori avihiki,
avakaabokaki ida hojai asohiriki-ra avakavaꞌipahinivini.
Aꞌonira oogaki ho.
Abraão kohana kahanodi vavijavaronisiagaki aꞌoni.
Kodiꞌojomoꞌihi kavaranihi-ra avakajonivini mani ida hora avanaabinivini-ra avanofivini hija.
Vara ovaniꞌaki ida varani kodiabiꞌi hora navaꞌisohivini hiꞌiki.
Aꞌonivani bada avaniꞌaki ida badani avakadiabiꞌi aꞌonira kaꞌojomoꞌivini hiꞌiki.
Jahari kaisaia aꞌonira onaonivini hiki avanamonahavini hida Jahari kahojai.
Vagathaniꞌihi ida Jesus athi:
—Akadiꞌarahoda okhananavaki ada Abraão kohana.
Anaonivini ada Abraão akadiabiꞌi.
Oniania Jesus vaꞌora niꞌaꞌaha:
—Abraão kohana kaisai avihija vaha;
kidibadani fori hikia avakabadanimanihi vaha.
Hovani vara ovaniꞌaja hida athi kaꞌoa hini Deus hora navaꞌisohivini hiꞌiki.
Athi kaꞌoa hini-ra vara ovaniꞌavini kabaꞌi,
asia hora avanaabinivini-ra avanofihi.
Abraão kahojai fori hirihi ida avakadihojai.
Jahari kahojaia avakahojaiki aꞌoni.
Avakadiabiꞌi kahojai fori hiki ida avakadihojai — vaꞌora niꞌaha ada Jesus.
Vagathanihi ida Jesus athi:
—Akadiabiꞌi hoarana hina aogaki Deus.
Deus kaisai kaꞌoa arihiki hari.
Isai kaabiꞌiriki fori arihirihi.
Oniania,
Jesus vaꞌora niꞌaꞌaha:
—Deus avakaabiꞌija vaha;
hora avanofijahakimanihi vaha.
Deus kani vania okhaja,
hidavania ohojaꞌia.
Ni-hovani kaꞌoa oabono ovikharihi.
Deus vani hora karonaja.
Niha avaniꞌamania hida oathi avakamithavini kabaꞌi avakamithariki fori avanihaki?
Ni-avanofipaꞌitxiki ida kodivarani-ra avarigavini nahina hini.
Jahari kaisai oamani aꞌoni,
oniani ida nahina Jaharia bikavaꞌinofinofiki-ra avanofivini hija.
Hahavi amonahani vani kaabinira ada Jahari.
Nahina kaꞌoa hini-ra vajaharavini mani ida kidiania nahina sohiki-ra nofiravini hija.
Jahari kahojai oamani ida korijanahia kavaranina.
Korijanahi abono ada.
Korijanahi abono hahavi kaabiꞌi fori hiki ada.
Varani kaꞌoa hinia okavaranina mani ida kodivarani-ra avakajariꞌdavini hija.
Hana hina biogaja ida badani Deua bivajahariki onamonahaꞌiki?
Ni-bada oniꞌarihi ida Jahari kabadani.
Hora bana nanamithava ada kodibadani asohirini-ra kahiki.
Varani kaꞌoa-ra vara ovaniꞌaꞌiki ho.
Niha avaniꞌamania hida kodivarani avakajariꞌdaki?
Deus kaijaꞌaria vanaabaki ida Deus kavarani.
Kidijaꞌari avihirini mani ida kidivarani avanaabaravini hija — niha ada Jesus.
Hari.
Oniaroa,
vaniꞌaha ada Jesus:
—Asohiꞌoamaniꞌia ida akadivarani ira vara avaniꞌavini,
Samaria kaaraboni kaijaꞌarini fori ihiki i.
Bajadi ivaꞌini-ra nahonariahihiꞌiki i jaboni.
Oniaroa,
Jesus vaꞌora niꞌaha:
—Iniani,
ni-bajadi ovaꞌi-ra nahonariahihirihi.
Ovavaꞌihaki ada kodiabiꞌi.
Aꞌonivani ni-hora avavavaꞌihaki.
Ni-ojahana kavaranihi-ra onakoꞌdirihi kodimoni hini.
Kodiabiꞌi vani hora vara vaniꞌaja varani jahakia.
Ovari akadivarani-ra nasohiki bana.
Oasohina-ra kahiki bana ada kodiabiꞌi.
Kaꞌoa hiki hida kodivarani.
Ni-abiniki bana ida ijaꞌari oathi-ra naabaki.
Oniaroa,
judeus kaijaꞌari vanavaꞌisohiva abonoa vaniꞌaha:
—Kadavarani-ra akamithahi;
aogajahakihi ida bajadi ivaꞌini-ra nahonariahihivini.
Abiniꞌboꞌdaꞌiki ada Abraão kohana.
Vaabinihananaki adani Deus athi vanamoniva abono.
Ijaꞌari iathini-ra naabaki,
ni-abinini ikahiki.
Abiniꞌiki ada Abraão.
Ovari miroꞌa akadijaꞌari avikhananavaki vakadiabiꞌi ada.
Kaꞌdaꞌdi ada.
Abraão kaꞌdaꞌdi hina-ra iaradamanija?
Vaabiniki jaboni adani Deus athi vanamoniva abono.
Hana ihini mani i,
iabono vara ivaniꞌaja?
— vaniꞌaha ada Jesus.
—Ojahana kavaranihia vara oabono oniꞌaja vaha;
ni-avarigaki vaha ida kodivarani kaꞌoa hini kaꞌoa hirini.
Kodiabiꞌi vani ada ojahana kavaranihi-ra vara vaniꞌara.
Ovari ada avakadiDeus hina avakahira.
Ni-avarigaꞌiariha ada.
Hovani oogara ada.
Deu-ra ogaravini-ra okahija vaha;
korijanahi abono ohihi vaha,
aꞌonifori ohihi vaha.
Oogaki ada,
athi onaabahahaꞌoadahaki ada.
Avakadiabiꞌi Abraãoa khai biniꞌakarahoꞌiki ida kidiania okhana-ra nokivini araboa.
Hora nokijoraꞌavini mani ida khai niꞌana hija — Jesus vaꞌora niꞌaha.
Vaniꞌaha ada Jesus:
—Ni-ivahojaꞌiaki ida badara 50 hiki ipohini.
Nihaniki vania inokira ada Abraão?
Jesua bigathaniꞌihi ida vakadinaꞌdohi:
—Hovani oa ho.
Abraão namithana viahania homiroꞌa ohojaja — vaꞌora niꞌaꞌaha.
Hari.
Oniaroa,
vanabiiniꞌihi ida jaꞌdi Jesu-ra vanagahara kaimoni,
oniania,
Jesus abono-ra anahojaꞌaha.
Deu-ra khai vaniꞌavini kagorani kavasiribanini bodinia okhaonaniꞌaha,
ajihiꞌaha.